ai4bharat/Pralekha huggingface dataset:
प्रधानमंत्री कार्यालय
प्रधानमंत्री ने प्रगति के 41वें संस्करण की अध्यक्षता की
प्रधानमंत्री ने 13 राज्यों में फैली 41,500 करोड़ रुपये से अधिक की संचयी नौ प्रमुख बुनियादी ढांचा परियोजनाओं की समीक्षा की
पीएम ने बुनियादी ढांचा परियोजनाओं की योजना के लिए पीएम गतिशक्ति पोर्टल का उपयोग करने की सलाह दी
प्रधानमंत्री ने मिशन अमृत सरोवर की समीक्षा की, सभी मंत्रालयों और राज्य सरकारों को मानसून की शुरुआत से पहले मिशन मोड में अमृत सरोवर का काम पूरा करने की सलाह दी
प्रधानमंत्री श्री नरेन्द्र मोदी ने केन्द्र और राज्य सरकारों को शामिल करते हुए प्रो-एक्टिव गवर्नेंस और समय पर कार्यान्वयन के लिए आईसीटी आधारित मल्टी-मॉडल प्लेटफॉर्म, प्रगति के 41वें संस्करण की बैठक की अध्यक्षता की।
बैठक में, नौ प्रमुख बुनियादी ढांचा परियोजनाओं की समीक्षा की गई। नौ परियोजनाओं में से तीन परियोजनाएं सड़क परिवहन और राजमार्ग मंत्रालय की, दो परियोजनाएं रेल मंत्रालय की और एक-एक परियोजना विद्युत मंत्रालय, कोयला मंत्रालय, पेट्रोलियम और प्राकृतिक गैस मंत्रालय और स्वास्थ्य और परिवार कल्याण मंत्रालय की थीं। इन नौ परियोजनाओं की संचयी लागत 41,500 करोड़ रुपये से अधिक है और ये 13 राज्यों छत्तीसगढ़, पंजाब, बिहार, मध्य प्रदेश, उत्तर प्रदेश, झारखंड, केरल, कर्नाटक, तमिलनाडु, असम, गुजरात, महाराष्ट्र और अरुणाचल प्रदेश से संबंधित हैं। बैठक में मिशन अमृत सरोवर की भी समीक्षा की गई।
प्रधानमंत्री ने मंत्रालयों और राज्य सरकारों को बुनियादी ढांचा परियोजनाओं की योजना बनाने के लिए पीएम गतिशक्ति पोर्टल का उपयोग करने की सलाह दी। उन्होंने परियोजनाओं के समय पर पूरा करने के लिए भूमि अधिग्रहण, उपयोगिता स्थानांतरण और अन्य मुद्दों के शीघ्र समाधान पर जोर दिया। उन्होंने केन्द्र सरकार के मंत्रालयों और राज्य सरकारों के बीच उचित समन्वय सुनिश्चित करने पर जोर दिया।
बातचीत के दौरान, प्रधानमंत्री ने 'मिशन अमृत सरोवर' की भी समीक्षा की। उन्होंने ड्रोन के माध्यम से किशनगंज, बिहार और बोटाड, गुजरात में अमृत सरोवर स्थलों के वास्तविक समय का जायजा लिया। प्रधानमंत्री ने सभी मंत्रालयों और राज्य सरकारों को मानसून आने से पहले मिशन मोड में अमृत सरोवर का काम पूरा करने की सलाह दी। प्रधानमंत्री ने योजना के तहत 50,000 अमृत सरोवर के लक्ष्य को समय पर पूरा करने के लिए ब्लॉक स्तर की निगरानी पर जोर दिया।
'मिशन अमृत सरोवर' का अनूठा विचार पूरे देश में जल निकायों के कायाकल्प के लिए काम कर रहा है, जो भविष्य के लिए जल संरक्षण में मदद करेगा। मिशन पूरा होने के बाद, जल धारण क्षमता में अपेक्षित वृद्धि लगभग 50 करोड़ घन मीटर होने जा रही है, अनुमानित कार्बन रोक प्रति वर्ष लगभग 32,000 टन होगी और भूजल फिर से भरने में 22 मिलियन घन मीटर से अधिक की वृद्धि की उम्मीद है। इसके अलावा, सम्पूर्ण अमृत सरोवर सामुदायिक गतिविधि और भागीदारी के केन्द्र के रूप में विकसित हो रहे हैं, इस प्रकार जन भागीदारी की भावना को बढ़ा रहे हैं। अनेक सामाजिक कार्य जैसे स्वच्छता रैली, जल संरक्षण पर जल शपथ, स्कूली बच्चों की रंगोली प्रतियोगिता, छठ पूजा जैसे धार्मिक उत्सव अमृत सरोवर स्थलों पर आयोजित किए जा रहे हैं।
प्रगति बैठकों के दौरान अब तक 15.82 लाख करोड़ रुपये की कुल लागत वाली 328 परियोजनाओं की समीक्षा की जा चुकी है।
आयुष
‘होम्योपैथी- एकीकृत चिकित्सा के लिए रोडमैप’ विषय पर दो दिवसीय सम्मेलन आयोजित
आयुष मंत्रालय के अधीन आने वाला केंद्रीय होम्योपैथी अनुसंधान परिषद विश्व होम्योपैथी दिवस के अवसर पर 10 और 11 अप्रैल 2021 को नई दिल्ली के विज्ञान भवन में ‘होम्योपैथी-एकीकृत चिकित्सा के लिए रोडमैप’ विषय पर सम्मेलन का आयोजन कर रहा है। होम्योपैथी के जनक डॉ. सेमुएल हनीमैन के जन्मदिवस के अवसर पर विश्व होम्योपैथी दिवस मनाया जाता है।
इस सम्मेलन का उद्देश्य नीति निर्माताओं और विशेषज्ञों द्वारा अनुभवों का आदान-प्रदान करना है ताकि एकीकृत चिकित्सा में होम्योपैथी के प्रभावी और कुशल समावेशन के लिए रणनीतिक कार्यों की पहचान की जा सके। उद्घाटन समारोह के दौरान सीसीआरएच, होम्योपैथिक क्लिनिकल केस रिपॉजिटरी, एक प्रकार का डेटाबेस लॉन्च करेगा जिसका उद्देश्य देशभर के होम्योपैथी चिकित्सकोंद्वारा ईलाज किए गए मामलों का संकलन करना है ताकि होम्योपैथी के लिए साक्ष्य आधार का निर्माण किया जा सके। इस अवसर पर केंद्रीय होम्योपैथी अनुसंधान परिषदकी ई-पुस्तकालय को भी लॉन्च किया जाएगा। इसके अलावा, क्लिनिकल प्रैक्टिस और शिक्षा के लिए शोधों के अनुवाद को बढ़ावा देने वाले केंद्रीय होम्योपैथी अनुसंधान परिषद के प्रकाशन को भी जारी किया जाएगा।
उद्घाटन सत्र के बाद, नीति निर्माताओं के लिएभारत में एकीकृत चिकित्सा की परिधि में होम्योपैथी के लिए अवसर और संभावनाएं विषय पर एक पैनल डिस्कशन रखा जाएगा, जिसमें होम्योपैथी के एक्सपर्ट और नीति निर्माता हिस्सा लेंगे।
कोविड-19 ईलाज और रोकथाम के लिए होम्योपैथीः शोध के अनुभवविषय पर एक विशेष सत्र का आयोजन किया जाएगा जिसमें कोविड अध्ययन के शोधकर्ता और प्रमुख शिक्षाविद कोविड-19 के ईलाज और रोकथाम में होम्योपैथी की भूमिका पर अपने विचार प्रस्तुत करेंगे।
दो लोकप्रिय अन्तर्राष्ट्रीय वक्ता, विएना से इंटरनल मेडिसिन और इंटरनल इंटेंसिव केयर मेडिसिन में विशेषज्ञ व चिकित्सा प्रोफेसर डॉ. माइकल फ्रास और हॉन्ग कॉन्ग से एचके असोसिएशन ऑफ होम्योपैथी के अध्यक्ष डॉ. टो का लुन आरोन भी इस सम्मेलन में हिस्सा लेंगे और एकीकृत नैदानिकी केयर पर अपना अनुभव शेयर करेंगे। इसके अलावा, केलांबक्कम स्थित चेत्तिनाद अनुसंधान और शिक्षा अकादमी में रिजनरेटिव बायोलॉजी और बायोटेक्नॉलजी विभाग में असोसिएट प्रोफेसर डॉ. अंतरा बैनर्जी भी होम्योपैथी की सहयोगी भूमिका पर अपने अनुसंधान के शोध साक्ष्य प्रस्तुत करेंगी।
सार्वजनिक स्वास्थ्य के लिए होम्योपैथी सत्र में प्रमुख वक्तागण सार्वजनिक स्वास्थ्य में होम्योपैथी की उन सफलता की कहानियों को साझा करेंगे जिसमें राष्ट्रीय कार्यक्रमों जैसे कि कैंसर, मधुमेह, कार्डियोवेस्कुलर बीमारियां और स्ट्रोक के नियंत्रण एवं उपचार के लिए राष्ट्रीय कार्यक्रम, केरल राज्य से कैंसर और प्रशामक उपचार पहल, वरिष्ठों की देखभाल, कुपोषण पर लगाम लगाने के लिए समुदाय आधारित पहल का एकीकरण किया गया।
एक समारोह में सीसीआरएच के होम्योपैथी में अल्पकालिक छात्रवृत्ति /एमडी स्कॉलरशिप के विजेताओं को प्रमाणपत्र वितरित किए जाएंगे और विजेताओं द्वारा ई-पोस्टर भी प्रस्तुत किया जाएगा। समारोह के दौरान‘होम्योपैथी केभ्रम दूर’ करने कीवीडियो बनाने की प्रतियोगिता के विजेताओं को भी सम्मानित किया जाएगा।
इस दो-दिवसीय सम्मेलन में विचार-विमर्श से अनुसंधान और सार्वजनिक स्वास्थ्य में होम्योपैथी के एकीकरण हेतु भविष्य के रोडमैप के लिए महत्वपूर्ण जानकारियां प्राप्त होंगी।
एमजी/एएम/एसटी
(Visitor Counter : 281
वित्त मंत्रालय
आयकर विभाग ने पुणेक्षेत्र में तलाशी अभियान चलाया
आयकर विभाग ने पुणे के पनवेल इलाके में प्रमुख बिल्डरों और एंट्री ऑपरेटरों के ख़िलाफ़ दर्ज मामलों में 10 दिसंबर 2020 को तलाशी एवं सर्वेक्षण की कार्रवाई की। पनवेल और वाशी में 29 स्थानों पर तलाशी एवं सर्वेक्षण की कार्रवाई की गई।
इस समूह पर हुई कार्रवाई के दौरान कुछ फ़र्ज़ी कंपनियों के ज़रिये गैर-प्रामाणिक असुरक्षित ऋणों की आवास प्रविष्टियों के रूप में समूह की रियल एस्टेट परियोजनाओं से फ्लैट और भूमि की बिक्री से प्राप्त धन के माध्यम से अर्जित अनाधिकृत आय के बारे जानकारी छुपाने का खुलासा हुआ है। जांच तथा तलाशी के दौरान समूह के बही खातों से 58 करोड़ रुपये के ब्याज सहित असुरक्षित ऋणों की आवास प्रविष्टियों की जानकारी मिली। इसमें जमीन की खरीद में 5 करोड़ रुपये के बेहिसाब खर्चों के अलावा 10 करोड़ रुपये के गैर-प्रमाणिक उप-अनुबंध मद पर खर्चों का विवरण भी पाया गया।
इसके अतिरिक्त सर्वेक्षण के अंतर्गत इस समूह के बारे में मिली जानकारी के अनुसार भूमि के सौदे में अग्रिम के तौर पर समूह द्वारा भुगतान की गई ऋण राशि से अर्जित अघोषित ब्याज के रूप में आय के तहत 59 करोड़ रुपये का पता चला और इसे ज़ब्त कर लिया गया।
एंट्री ऑपरेटरों पर हुई कार्रवाई से भूमि की खरीद में 5 करोड़ रुपये के नकद निवेश से संबंधित सबूतों के साथ-साथ विभिन्न लाभार्थियों की लगभग 11 करोड़ रुपये की आवास प्रविष्टि का भी पता चला है। इस बीच प्रविष्टि ऑपरेटरों से संबंधित डेटा का अभी भी विश्लेषण किया जा रहा है।
इसके अलावा आयकर विभाग द्वारा तलाशी अभियान के दौरान लगभग 13.93 करोड़ रुपये की अस्पष्ट/बेहिसाब नकदी भी पाई गई और जब्त कर ली गई। इस प्रकार से जांच और तलाशी की कार्रवाई के दौरान जब्त की गई नकदी सहित समूह की अब तक की कुल 163 करोड़ रुपये की बेहिसाब आय का पता चला है। इतना ही नहीं, फ्लैटों और जमीनों की बिक्री पर पैसे को लेकर आउट-ऑफ-बुक्स लेन-देन से संबंधित अनेक सबूत इकट्ठा किए गए हैं।
आगे की जांच जारी है।
प्रधानमंत्री कार्यालय
प्रधानमंत्री ने अंतर्राष्ट्रीय महिला दिवस पर नारी शक्ति को सलाम किया
प्रधानमंत्री श्री नरेन्द्र मोदी ने अंतर्राष्ट्रीय महिला दिवस पर 'नारी शक्ति' की भावना को सलाम किया है।
प्रधानमंत्री ने कहा कि ‘‘अंतर्राष्ट्रीय महिला दिवस पर बधाई। हम अपनी नारी शक्ति की भावना और उपलब्धियों को सलाम करते हैं। जैसा कि मैंने कुछ दिनों पहले कहा था कि मैं अब सोशल मीडिया अकाउंट छोड़ रहा हूं। आज पूरे दिन 7 महिलाएं अपने जीवन के बारे में आपसे बातें साझा करेंगी और संभवत: वह मेरे सोशल मीडिया अकाउंट्स के जरिए आपसे बातचीत भी करेंगी।’’
उप राष्ट्रपति सचिवालय
उपराष्ट्रपति ने रथ यात्रा के अवसर पर लोगों को बधाई दी
उपराष्ट्रपति श्री एम.वेंकैया नायडू ने रथ यात्रा के पावन अवसर पर लोगों को बधाई दी हैं। एक संदेश में उन्होंने कहा कि भगवान जगन्नाथ को विष्णु भगवान का अवतार माना जाता है। ओडिशा की रथ यात्रा में समुदाय के सभी लोग एक साथ मिलकर भगवान जगन्नाथ की शोभा और दिव्यता का उत्सव मनाते है। कामना करता हूं कि रथ यात्रा के पवित्र और नेक आदर्श हमारे जीवन को शांति और सद्भावना से समृद्ध बनाये।
उपराष्ट्रपति के संदेश का मूल पाठ :
‘मैं रथ यात्रा की खुशी के अवसर पर देश के सभी लोगों को हृदय से बधाई और शुभकामनाएं देता हूं।
भगवान जगन्नाथ को विष्णु भगवान का अवतार माना जाता है और पूरे देश में इनकी पूजा की जाती है। ओडिशा की रथ यात्रा, भगवान जगन्नाथ की वार्षिक यात्रा को दर्शाती है। इस रथ यात्रा में समुदाय के सभी लोग एक साथ मिलकर भगवान जगन्नाथ की शोभा और दिव्यता का उत्सव मनाते है। रथ यात्रा का वैभव और भव्यता अतुलनीय है।
कामना करता हूं कि रथ यात्रा के पवित्र और नेक आदर्श हमारे जीवन को शांति और सद्भावना से समृद्ध बनाये।’
ग्रामीण विकास मंत्रालय
अमृत महोत्सव के हिस्से के रूप में एक सप्ताह में डीएवाई-एनआरएलएम के तहत 102 नए समुदाय प्रबंधित प्रशिक्षण केंद्रों  का उद्घाटन किया गया
मॉडल क्लस्टर स्तर संघों  के प्रभावी प्रदर्शन के लिए एसएचजी सदस्यों, नेताओं और संवर्गों के ज्ञान, कौशल और दृष्टिकोण के निर्माण में सीएमटीसी मदद करेंगे
डीएवाई-एनआरएलएम ने जिले में एक मॉडल सीएलएफ द्वारा प्रबंधित प्रत्येक जिले में कम से कम एक सीएमटीसी स्थापित करने की परिकल्पना की है
आजादी का अमृत महोत्सव के हिस्से के रूप में, 20 से 25 सितंबर 2021 के बीच कुल 102 नए समुदाय प्रबंधित प्रशिक्षण केंद्रों  का उद्घाटन किया गया। 21 राज्यों और केंद्रशासित प्रदेशों में पहले से मौजूद 611 सीएमटीसी ने भी सप्ताह के दौरान विभिन्न कार्यक्रम आयोजित किए। 21 एसआरएलएम में कुल मिलाकर 713 सीएमटीसी ने अमृत महोत्सव मनाया।
दुमका के मसालिया ब्लॉक में सीएमटीसी के उद्घाटन के अवसर पर झारखंड के मुख्यमंत्री
डीएवाई-एनआरएलएम देश भर में मॉडल क्लस्टर स्तर संघ  रणनीति को लागू कर रहा है ताकि "सदस्य के स्वामित्व वाले, सदस्य प्रबंधित, सदस्य नियंत्रित और वित्तीय रूप से टिकाऊ एसएचजी संघों के प्रचार की अवधारणा का सबूत" बनाया जा सके और शेष ब्लॉक में रणनीति की प्रतिकृति के लिए सामाजिक पूंजी विकसित की जा सके। इस प्रकार, इन एमसीएलएफ से अन्य सीएलएफ के अनुकरण के लिए संसाधन संस्थान और प्रदर्शन स्थल उपलब्ध होने की उम्मीद है।
इस लक्ष्य को प्राप्त करने के लिए, इस अभियान के अंतर्गत जिले में एक मॉडल सीएलएफ द्वारा प्रबंधित प्रत्येक जिले में कम से कम एक समुदाय प्रबंधित प्रशिक्षण केंद्र  स्थापित करने की परिकल्पना की गई है, ताकि यह सभी सीएलएफ की क्षमता निर्माण आवश्यकताओं को पूरा कर सके। यह सीएमटीसी मॉडल सीएलएफ और सदस्य सीबीओ के प्रभावी प्रदर्शन के लिए एसएचजी सदस्यों, नेताओं और संवर्गों के ज्ञान, कौशल और दृष्टिकोण के निर्माण में मदद करेंगे।
आंध्र प्रदेश के विजयनगरम में अमृत महोत्सव के अवसर पर जिला कलेक्टर ने सीएमटीसी में एक प्रदर्शनी में भाग लिया
विभिन्न गतिविधियाँ जैसे, कोविड-19 पर रंगोली, महिलाओं और बुजुर्ग एसएचजी के लिए शपथ ग्रहण और जागरूकता कार्यक्रम, हरित अभियान की अवधारणा का समर्थन करने के लिए एसएचजी सदस्यों को नर्सरी से पौधों का वितरण, महिलाओं और बुजुर्गों के लिए कानूनी मुद्दों पर अभिविन्यास, सप्ताह के दौरान राज्यों द्वारा पोषण पर रैलियां, कोविड-19 से सुरक्षा उपाय जैसे, मास्क पहनना और सुरक्षित दूरी, टीकाकरण आदि सीएमटीसी की कार्य योजना तैयार करना और प्रस्तुति, एसएचजी सदस्यों के लिए भाषण प्रतियोगिता, पोषण, स्वच्छता पर प्रशिक्षण आदि का आयोजन किया गया।
मध्य प्रदेश के शहडोल जिले में विधायक सीएमटीसी का उद्घाटन करते हुए
सीएमटीसी के उद्घाटन समारोह में बड़ी संख्या में एसएचजी सदस्यों ने भाग लिया। इस अवसर पर झारखंड के मुख्यमंत्री, गुजरात के सांसद, छत्तीसगढ़, असम और कर्नाटक राज्य के मंत्रियों ने इस अवसर पर उपस्थित होकर कार्यक्रम की शोभा बढ़ाई और सीएमटीसी का उद्घाटन किया। जिला कलेक्टरों ने विभाग के अधिकारियों के साथ कई स्थानों पर समारोह की अध्यक्षता की। समारोह में सरपंच और पंचायत प्रतिनिधियों ने भी भाग लिया और कार्यक्रम की शोभा बढ़ाई।
तेलंगाना में नलगोंडा जिले के कट्टंगुर में सीएलएफ का पोषण अभियान पर शपथ ग्रहण समारोह
गुजरात के दाहोद जिले में सांसद द्वारा सीएमटीसी का उद्घाटन
सूचना और प्रसारण मंत्रालय
एआईबीडी ने सर्वसम्मति से भारत की अध्यक्षता को एक और वर्ष के लिए बढ़ाया
प्रतिष्ठित एशिया-प्रशांत प्रसारण विकास संस्थान  में भारत की अध्यक्षता को एक वर्ष के लिए और बढ़ा दिया गया है। नई दिल्ली में आयोजित संस्थान के दो दिवसीय आम सम्मेलन में एआईबीडी सदस्य देशों द्वारा सर्वसम्मति से यह निर्णय लिया गया। वर्तमान में, प्रसार भारती के मुख्य कार्यकारी अधिकारी और दूरदर्शन के महानिदेशक मयंक कुमार अग्रवाल, एआईबीडी के अध्यक्ष हैं।
सम्मेलन का उद्घाटन केंद्रीय सूचना और प्रसारण, युवा मामले और खेल मंत्री श्री. अनुराग सिंह ठाकुर ने किया था। इस अवसर पर सूचना और प्रसारण, मत्स्य पालन, पशुपालन और डेयरी राज्य मंत्री डॉ एल मुरुगन और सूचना एवं प्रसारण मंत्रालय के सचिव अपूर्व चंद्रा भी उपस्थित थे।
यूनेस्को के तत्वावधान में 1977 में स्थापित एशिया-प्रशांत प्रसारण विकास संस्थान , एशिया और प्रशांत के लिए इलेक्ट्रॉनिक मीडिया विकास के क्षेत्र में संयुक्त राष्ट्र आर्थिक और सामाजिक आयोग  के देशों की सेवा करने वाला एक विशिष्ट क्षेत्रीय अंतर-सरकारी संगठन है। एआईबीडी नीति और संसाधन विकास के माध्यम से एशिया-प्रशांत क्षेत्र में एक जीवंत और सामजस्यपूर्ण इलेक्ट्रॉनिक मीडिया वातावरण बनाने के लिए प्रतिबद्ध है।
एआईबीडी के वर्तमान में 26 पूर्ण सदस्य  हैं जिसमें 43 संगठनों का प्रतिनिधित्व है, और 50 संबद्ध सदस्य  हैं। 19-20 सितंबर 2022 को नई दिल्ली में आयोजित 47वीं एआईबीडी वार्षिक सभा/20वां एआईबीडी आम सम्मेलन और संबद्ध बैठकों में कई तरह की चर्चाएं, प्रस्तुतियां और विचार आदान-प्रदान सत्रों का आयोजन किया गया जिसमें विशेष रूप से "महामारी के बाद के युग में प्रसारण के एक मजबूत भविष्य का निर्माण" विषय पर ध्यान केंद्रित किया गया। सहकारी गतिविधियों और विनिमय कार्यक्रमों के लिए एक पंचवर्षीय योजना को भी निश्चित किया गया।
सभी भागीदार देशों और सदस्य प्रसारकों ने एक स्थायी प्रसारण वातावरण, नवीनतम प्रौद्योगिकी जानकारी, उच्चतम विषयवस्तु निर्माण, विभिन्न सहकारी गतिविधियों के लिए संयुक्त रूप से कार्य करने का संकल्प लिया।
रक्षा मंत्रालय
रक्षा मंत्रालय ने सेवानिवृत्त एसएससी अधिकारियों को अपने सैन्य पदों का उपयोग करने की अनुमति दी
रक्षा मंत्रालय ने सेना से सेवानिवृत्त हुए शॉर्ट सर्विस कमीशन  अधिकारियों को सैन्य पदों का यथा लागू उपयोग करने की अनुमति देने का निर्णय लिया है। एसएससी अधिकारी, अपनी सेवा की अनिवार्य शर्तों को पूरा करने के बाद अपने सैन्य रैंकों का उपयोग करने के लिए अधिकृत नहीं थे। इससे एसएससी अधिकारियों में असंतोष और नाराजगी पैदा हो रही थी। एसएससी अधिकारी उन्हीं समान सेवा शर्तों के तहत काम करते हैं और समान सेवा प्रोफ़ाइल के साथ स्थायी कमीशन अधिकारियों की तरह ही कठिनाइयों का भी सामना करते हैं।
सरकार के इस निर्णय से न केवल सेवानिवृत्त एसएससी अधिकारियों में असंतोष और नाराजगी को दूर करने में मदद मिलेगी, बल्कि यह निर्णय युवा उम्मीदवारों को बड़ा प्रोत्साहन देने के रूप में भी काम करेगा। एसएससी अधिकारियों द्वारा सेवा से निवृत्त होने के बाद सैन्य रैंकों का उपयोग करने की अनुमति देने की मांग 1983 से लंबित थी। एसएससी अधिकारी सेना के सहायता कैडर की रीढ़ की हड्डी हैं। ये सेना की इकाइयों में युवा अधिकारियों की कमी को पूरा करने के लिए 10-14 वर्ष की अवधि के लिए सेना में काम करते हैं। एसएससी को आकर्षक बनाने के लिए अनेक प्रयास हुए हैं। इन अधिकारियों की प्रमुख मांगों में से एक मांग सैन्य रैंकों का उपयोग करने की अनुमति प्रदान करना रही है।
विगत में एसएससी अधिकारी केवल पांच वर्ष की अवधि के लिए काम करते थे, लेकिन अब ये अधिकारी 10 वर्ष की अवधि के लिए सेना में काम करते हैं और इनकी सेवा आगे भी चार वर्ष तक बढ़ायी जा सकती है। एसएससी अधिकारी सेना के अधिकारियों के कैडर को सहायता कैडर उपलब्ध कराते हैं और उन्हें मुख्य रूप से सेना की इकाइयों को युवा अधिकारियों को उपलब्ध कराने के लिए सृजित किया गया है।
नीति आयोग
नीति आयोग ‘एसडीजी इंडिया इंडेक्स’ और ‘डैशबोर्ड 2019-20’ लॉन्च करेगा
नीति आयोग 30 दिसम्बर, 2019 को नई दिल्ली में एसडीजी  इंडिया इंडेक्स का दूसरा संस्करण लॉन्च करेगा जिसमें 2030 एसडीजी लक्ष्यों की प्राप्ति की दिशा में भारत के राज्यों और केन्द्र शासित प्रदेशों द्वारा अब तक की गई प्रगति का विवरण दिया गया है।
एसडीजी इंडिया इंडेक्स और डैशबोर्ड 2019-20 को सांख्यिकी एवं कार्यक्रम कार्यान्वयन मंत्रालय, संयुक्त राष्ट्र  और ग्लोबल ग्रीन ग्रोथ इंस्टीट्यूट के सहयोग से विकसित किया गया है। नीति आयोग के उपाध्यक्ष डॉ. राजीव कुमार इस इंडेक्स को सदस्य डॉ. रमेश चंद, डॉ. वी. के. पॉल एवं डॉ. वी. के. सारस्वत, सीईओ अमिताभ कांत और संयुक्त राष्ट्र के निवासी समन्वयक रेनाटा लोक–डेसालियन, सांख्यिकी एवं कार्यक्रम कार्यान्वन मंत्रालय में सचिव व भारत के मुख्य सांख्यिकीविद श्री प्रवीण श्रीवास्तव और नीति आयोग की सलाहकार  संयुक्ता समद्दर की उपस्थिति में लॉन्च करेंगे।
नीति आयोग को राष्ट्रीय एवं उप-राष्ट्रीय स्तर पर देश में एसडीजी को अपनाने पर करीबी नजर रखने की जिम्मेदारी सौंपी गई है। एसडीजी इंडिया इंडेक्स के प्रथम संस्करण को दिसम्बर, 2018 में लॉन्च किया गया था और यह उप-राष्ट्रीय स्तर पर एसडीजी की प्राप्ति की दिशा में प्रगति पर नजर रखने के लिए किसी भी बड़े देश द्वारा विकसित किया गया प्रथम साधन या टूल था।
एसडीजी इंडिया इंडेक्स और डैशबोर्ड 2019 दरअसल सांख्यिकी एवं कार्यक्रम कार्यान्वयन मंत्रालय के 306 संकेतकों वाले राष्ट्रीय संकेतक फ्रेमवर्क से प्राप्त किए गए 100 संकेतकों पर सभी राज्यों एवं केन्द्र शासित प्रदेशों में हुई प्रगति का आकलन करते हैं और इसके साथ ही रैंकिंग भी प्रदान करते हैं। इससे यह पता चलता है कि मौजूदा समय में एसडीजी की प्राप्ति के मामले में देश और उसके राज्यों एवं केन्द्र शासित प्रदेशों की क्या स्थिति है और इसके साथ ही यह भी पता चलता है कि एसडीजी की प्राप्ति के लिए अभी उन्हें कितना और लंबा सफर तय करना पड़ेगा। यह इंडेक्स 17 एसडीजी में से 16 को कवर करता है और लक्ष्य 17 पर गुणात्मक आकलन पेश करता है। यह वर्ष 2018 के इंडेक्स की तुलना में बेहतरी को दर्शाता है जिसने केवल 13 लक्ष्यों को ही कवर किया था।
सामाजिक न्याय एवं अधिकारिता मंत्रालय
अंतरराष्ट्रीय वृद्धजन दिवस के अवसर पर सामाजिक न्याय एवं अधिकारिता मंत्रालय कल वयो नमन कार्यक्रम का आयोजन करेगा
उप राष्ट्रपति श्री एम वेंकैया नायडू इस उपलक्ष्य में वयोश्रेष्ठ सम्मान पुरस्कार प्रदान करेंगे
सामाजिक न्याय एवं अधिकारिता मंत्रालय अंतर्राष्ट्रीय वृद्धजन दिवस के अवसर पर नई दिल्ली के विज्ञान भवन के सम्मेलन कक्ष में वरिष्ठ नागरिकों के सम्मान में वयो नमन कार्यक्रम का आयोजन करेगा। मंत्रालय प्रति वर्ष 1 अक्टूबर को वरिष्ठ नागरिकों के लिए अंतर्राष्ट्रीय वृद्धजन दिवस मनाता है।
उप राष्ट्रपति श्री एम वेंकैया नायडू इस कार्यक्रम में मुख्य अतिथि के रूप में उपस्थित होंगे तथा वयोश्रेष्ठ सम्मान प्रदान करेंगे। इस अवसर पर उप राष्ट्रपति वृद्ध जनों की सहायता के लिए विशेष हेल्प लाइन 14567 भी राष्ट्र को समर्पित करेंगे तथा योग्य वरिष्ठ नागरिकों के लिए सीनियर एबल सिटिज़न्स रीइम्प्लॉइमेंट इन डिग्निटी  तथा सीनियर केयर एजिंग ग्रोथ इंजिन  पोर्टल्स का भी शुभारंभ करेंगे।
इस अवसर पर केंद्रीय सामाजिक न्याय एवं अधिकारिता मंत्री डॉ. वीरेंद्र कुमार, सामाजिक न्याय एवं अधिकारिता राज्य मंत्री श्रीमती प्रतिमा भौमिक, श्री रामदास आठवले, श्री ए. नारायणस्वामी और सामाजिक न्याय एवं अधिकारिता सचिव श्री आर. सुब्रमण्यम भी उपस्थित रहेंगे।
सड़क परिवहन एवं राजमार्ग मंत्रालय
सड़क निर्माण में तेजीनौकरी और अर्थव्यवस्था में सतत वृद्धि प्रदान करेगा
सड़क परिवहन और राजमार्ग एवं सूक्ष्म, लघु एवं मध्यम उद्यम मंत्री श्री नितिन गडकरी ने आज विश्वास व्यक्त किया कि सरकार द्वारा सड़क निर्माण पर जोर देने की वजह से मांग में भारी वृद्धि होगी। उन्होंने आगे कहा कि यहसतत और समावेशी विकास को मजबूत आधार प्रदान करेगा और देश के लाखों लोगों के लिए रोजगार के अवसर पैदा होंगे।
श्री गडकरी ने आज“सड़क अवसंरचना- मांग निर्माण: प्रेरणादायक वृद्धि” विषयवस्तुपर आयोजित भारतीय उद्योग परिसंघ  की राष्ट्रीय कॉन्फ्रेंस को संबोधित किया।उन्होंने अपने संबोधन में कहा कि सड़क अवसंरचना ने देश की आर्थिक वृद्धि में महत्वपूर्ण भूमिका निभाई है। उन्होंने आगे कहा कि लगभग 64.5 फीसदी माल और लगभग 90 फीसदी यात्री यातायात के लिए सड़क नेटवर्क का उपयोग करते हैं। मंत्री ने कहा कि देश की सतत वृद्धि और समग्र विकास पर सड़क अवसंरचना का प्रत्यक्ष एवं अप्रत्यक्ष प्रभाव है।
देशभर में विश्वस्तरीय बुनियादी ढांचा उपलब्ध कराने के लिए अपनी तरह की पहली पहल- राष्ट्रीय अवसंरचना पाइपलाइन का उल्लेख करते हुएश्री गडकरी ने कहा कि साल 2025 तक 111 लाख करोड़ रुपये के संशोधित निवेश के साथ 73,00 से अधिक परियोजनाओं को कवर करने के लिए इसका विस्तार किया गया है। उन्होंने आगे बताया कि 44 लाख करोड़ रुपये की परियोजनाएं कार्यान्वयन के अधीन हैं, जो कि 40 फीसदी है। वहीं34 लाख करोड़ रुपये की परियोजनाएं अवधारणा के स्तर पर हैं, जो कि 30 फीसदी है। इनके अलावा 22 लाख करोड़ रुपये की परियोजनाएं निर्माणाधीन हैं, जो कि 20 फीसदी है।
मंत्री ने लोगों को यह भी बताया कि इस साल सरकार ने साल-दर-साल अवसंरचना पूंजीगत व्यय को 34 फीसदी बढ़ाकर5.54 लाख करोड़ रुपये किया है।
सड़क परिवहन और राजमार्ग मंत्रालय के व्यापार-अनुकूल पहलों के बारे में श्री गडकरी ने कहा कि राजमार्ग निर्माण में अधिक से अधिक उद्योगपति हिस्सा ले सकें, इसके लिए नई निविदाओं की बोली लगाने के लिए ईएमडी  की जरूरत को हटा दिया गया है। वहीं सरकार की एक औरमहत्वपूर्णपहल का उल्लेख करते हुए मंत्री ने कहा कि मंत्रालय, एनएचएआई के माध्यम से अगले पांच वर्षों में टोल ऑपरेट ट्रांसपोर्ट मोड के तहत राजमार्ग के मुद्रीकरण के जरिए एक लाख करोड़ रुपये जुटाने की योजना पर काम कर रहा है।
श्री गडकरी ने कहा कि साल 2024-25 तक पांच ट्रिलियन अमेरिकी डॉलर की जीडीपी हासिल करने के लिए भारत को लगभग 1.4 ट्रिलियन डॉलर खर्च करने की जरूरत है।
वहीं श्री गडकरी ने बिजली आधारित सार्वजनिक परिवहन की ओर बढ़ने पर जोर दिया और उद्योग को इस दिशा में आने के लिए प्रेरित किया।
श्री नितिन गडकरी ने देश के विनिर्माण क्षेत्र से देश के जीडीपी में अपनी हिस्सेदारी को मौजूदा 22-24 फीसदी से बढ़ाकर 35-40 फीसदी करने का भी आह्वाहन किया।
सूचना और प्रसारण मंत्रालय
एमआईएफएफ 2022 में प्रसिद्ध गैर-फीचर फिल्म निर्माताओं को श्रद्धांजलि दी जाएगी
मुंबई अंतर्राष्ट्रीय फिल्म महोत्सव 2022  का 17वां संस्करण परंपरा को ध्यान में रखते हुए पुराने जमाने के फिल्म निर्माताओं को श्रद्धांजलि देगा,जिनका गैर-फीचर फिल्मों के उद्भव में योगदान रहा है। इस खंड में,आगामी 17वें संस्करण में उनकी फिल्में और उन पर बनी फिल्में भी प्रदर्शित होंगी।
इस फिल्म महोत्सव में प्रसिद्ध अंतरराष्ट्रीय फिल्म निर्माताओं सेसिलिया मंगिनी , जैक्स ड्रोइन  और तोशियो मात्सुमोतो  की फिल्मों का जश्न मनाया जाएगा। इस महोत्सव में भारत के दिग्गज फिल्म निर्माताओं यश पाल चौधरी,मुकेश चंद्र, पॉल एस. कोली,राजा आर स्वामी,नंदकुमार बी. सदामते, एन. स्टेनली, भक्ति जगदीश पुलेकर, इरोम माईपा, चिदानंद दासगुप्ता, बुद्धदेव दासगुप्ता, गौतम बेनेगल, सुमित्रा भावे,राहत युसूफी और अजित हरि की फिल्मों को भी दिखाया जाएगा।
स्क्रीनिंग की सूची
- सेसिलिया मंगिनी  की पूर्वव्यापी श्रद्धांजलि- 2 फिल्में, 2 घंटे 12 मिनट
- इरोम माईपक  की पूर्वव्यापी श्रद्धांजलि - 3 फिल्म
- सुमित्रा भावे  की पूर्वव्यापी श्रद्धांजलि - 3 फ़िल्में, 1 घंटा 48मिनट
- यश पाल चौधरी  की पूर्वव्यापी श्रद्धांजलि - 3 फ़िल्में, 1 घंटा 6 मिनट
शताब्दी स्मारक स्क्रीनिंग
चिदानंद दासगुप्ता का शताब्दी महोत्सव
एनिमेशन फिल्म्स के उस्तादों को पूर्वव्यापी श्रद्धांजलि
एमआईएफएफ 2022 श्रद्धांजलि अनुभाग के तहत एनीमेशन के दिवंगत उस्तादों को उनके पूर्वव्यापी प्रदर्शन की स्क्रीनिंग करके श्रद्धांजलि देगा।
गौतम बेनेगल  - 4 फिल्में, 2 घंटे
जैक्स ड्रोइन  - 2 फ़िल्में, 47 मिनट
तोशियो मात्सुमोतो  - 4 फ़िल्में, 55मिनट
एमआईएफएफ 2022 के लिए https://miff.in/delegate2022/?cat=ZGVsZWdhdGU=पर ऑनलाइन पंजीकरण करें
छात्र https://miff.in/delegate2022/?cat=c3R1ZGVudF9kZWxlZ2F0ZQ==पर मुफ्त में पंजीकरण कर सकते हैं।
मीडिया पंजीकरण के लिए: https://miff.in/delegate2022/?cat=bWVkaWE= पर जाएंपीआईबी एमआईएफएफ टीम | एसएसपी/एए/डीआर/एमआईएफएफ-12
हमारा मानना है कि आप जैसे फिल्म-प्रेमी के अच्छे शब्दों से अच्छी फिल्में चलती हैं। हैशटैग #AnythingForFilms / #FilmsKeLiyeKuchBhiऔर # MIFF2022 का उपयोग करके सोशल मीडिया पर फिल्मों के लिए अपने प्यार को साझा करें। हाँ, फ़िल्मों के लिए प्यार फैलाएँ!
कौन सी # MIFF2022 फिल्मों ने आपके दिल की धड़कन को कम या ज्यादा कर दिया? हैशटैग #MyMIFFLoveका उपयोग करके दुनिया को अपनी पसंदीदा MIFFफिल्मों के बारे में बताएं
यदि आप फिल्म की कहानी से प्रभावित हैं, तो संपर्क करें! क्या आप फिल्म या फिल्म निर्माता के बारे में और अधिक जानना चाहेंगे? विशेष रूप से, क्या आप पत्रकार या ब्लॉगर हैं जो फिल्म से जुड़े लोगों से बात करना चाहते हैं? पीआईबी आपको उनसे जुड़ने में मदद कर सकता है, हमारे अधिकारी महेश चोपडे से +91-9953630802 पर संपर्क करें। आप हमें miff.pib[at]gmail[dot]com पर भी लिख सकते हैं।
महामारी के बाद इस फिल्म महोत्सव के पहलेसंस्करण के लिए,फिल्म प्रेमी इस महोत्सव में ऑनलाइन भी भाग ले सकते हैं। https://miff.in/delegate2022/hybrid.php?cat=aHlicmlkपर ऑनलाइन प्रतिनिधि  के रूप में मुफ्त में पंजीकरण करें। प्रतियोगिता की फिल्में,जब भी यहां उपलब्ध होंगी, देखी जा सकती हैं।
प्रधानमंत्री कार्यालय
प्रधानमंत्री ने अभिनेता विक्रम गोखले के निधन पर शोक व्यक्त किया
श्री नरेन्द्र मोदी ने अभिनेता विक्रम गोखले के निधन पर गहरा शोक व्यक्त किया है।
श्री मोदी ने ट्वीट किया:
‘विक्रम गोखले जी एक रचनात्मक अभिनेता और बहुमुखी प्रतिभा के धनी थे। उनके लंबे अभिनय करियर में उन्हें कई दिलचस्प भूमिकाओं के लिए याद किया जाएगा। उनके निधन से गहरा दुख हुआ है। उनके परिजनों, मित्रों और प्रशंसकों के प्रति संवेदना। ओम शांति।’